Περάσαμε με τα τρία παιδιά μας ένα μήνα διαμονής στο Γεράνι, στο σπίτι της κας Ελένης. Το χωριό ήταν πολύ φιλόξενο και ζωντανό και τα παιδιά βρήκαν αμέσως παρέα (ο μικρός μας γιος μάλιστα μέχρι να φύγουμε είχε ήδη αρχίσει να μιλάει την τοπική διάλεκτο!!). Το σπίτι είναι πετρόχτιστο, ευρύχωρο και δροσερό και βρίσκεται σε σημείο εύκολα προσβάσιμο καθώς μπαίνεις στο χωριό, μία ανάσα από τα περισσότερα μαγαζιά και την πλατεία του χωριού, αλλά ταυτόχρονα σε σημείο όπου δεν επικοινωνεί άμεσα με άλλα σπίτια και αισθάνεσαι μεγάλη ησυχία και ιδιωτικότητα. Το χωριό βρίσκεται πλησίον σε πάρα πολλές όμορφες παραλίες, ιδανικές για οικογένειες με μικρά παιδιά, καθώς και 10 μόνο λεπτά από το Ρέθυμνο, ενώ εύκολα πηγαίνει κανείς στα Χανιά, αλλά και στο Ηράκλειο. Η κα Λιάνα ανταποκρίθηκε σε όσα της ζητήσαμε αμέσως και με μεγάλη προθυμία. Είναι πολύ γλυκιά και ανθρώπινη. Δεν βαρεθήκαμε καθόλου. Στεναχωρηθήκαμε που έπρεπε κάποια στιγμή να φύγουμε. Ελπίζουμε να μπορέσουμε να περάσουμε εκεί και το επόμενο καλοκαίρι!